Ir-Regolament tal-Kummissjoni (KE) Nru 1875/75
tas-26 ta' Settembru 1997
li jissupplimenta l-Anness mar-Regolament (KE) Nru 2400/96 dwar id-dħul ta’ ċerti ismijiet fir-"Reġistru ta’ denominazzjoni protetta ta’ oriġini u indikazzjonijiet geografiċi protetti" pprovdut bir-Regolament tal-Kunsill (KEE) Nru 2081/92 dwar il-protezzjoni ta’ l-indikazzjonijiet geografiċi u d-denominazzjoni ta’ l-oriġini għall-prodotti u l-oġġetti ta' l-ikel agrikoli
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2081/92 ta' l-14 ta’ Lulju 1992 dwar il-protezzjoni ta’ l-indikazzjonijiet ġeografiċi u l-ismijiet ta’ l-oriġini għall-prodotti u l-oġġetti ta' l-ikel agrikoli [1], kif l-aħħar emendat bir-Regolament tal-Kummissjoni (KE) Nru 1068/97 [2], u b'mod partikolari l-Artikolu 6(3) u (4) tiegħu,
Billi, skond l-Artikolu 5 tar-Regolament (KEE) Nru 2081/92, l-Istati Membri bagħtu lill-Kummissjoni applikazzjonijiet għar-reġistrazzjoni ta’ ċerti ismijiet bħala indikazzjonijiet ġeografiċi jew ismijiet ta' l-oriġini;
Billi nstab, skond l-Artikolu 6(1) ta’ dan ir-Regolament, illi dawn l-applikazzjonijiet jilħqu l-ħtiġiet kollha, b'mod partikolari, illi ġie mogħti t-tagħrif kollu meħtieġ skond l-Artikolu 4;
Billi wara l-pubblikazzjoni ta' l-ismijiet fil-kwistjoni fil-Ġurnal Uffiċċjali tal-Komunitajiet Ewropej [3] il-Kummissjoni ma rċeviet l-ebda oġġezzjoni skond l-Artikolu 7 ta’ dan ir-Regolament;
Billi l-ismijiet għandhom għalhekk jiddaħħlu fir-"Reġistru ta’ denominazzjoni protetta ta’ oriġini u indikazzjonijiet geografiċi protetti" u minn issa 'l quddiem ikunu protetti fil-Komunità bħala indikazzjonijiet ġeografiċi jew denominazzjoni ta’ l-oriġini,
ADOTTAT DAN IR-REGOLAMENT:
L- Artikolu 1
L-ismijiet fl-Anness ma’ dan ir-Regolament huma hawnhekk miżjuda fl-Anness mar-Regolament tal-Kummissjoni (KE) Nru 2400/96 [4] u skond l-Artikolu 6(3) tar-Regolament (KEE) Nru 2081/92 imdaħħla fir-‘Reġistru ta’ denominazzjoni protetta ta’ oriġini u indikazzjonijiet ġeografiċi protetti’ bħala indikazzjonijiet ġeografiċi protetti (IĠP) jew denominazzjoni protetta ta’ oriġini (DPO).
L- Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta’ Settembru 1997.